ખેરાલુ પાલિકા દ્વારા એક વર્ષ અગાઉ સવળેશ્વર તળાવના ઓવરફ્લો પાણીને રૂપેણ નદી સુધી લઈ જવા સંકલનની મીટીંગમાં માર્ગ અને મકાન વિભાગને દરખાસ્ત બનાવી પાઈપલાઈન કે ખુલ્લી કેનાલ માટે વિનંતી કરી હતી. સંકલનની મિટીંગમાં પ્રાંત અધિકારી તથા મામલતદારે પણ માર્ગ અને મકાન વિભાગને સુચના આપી હતી. માર્ગ અને મકાન વિભાગનું રેઢીયાળ તંત્ર દ્વારા પાઈપલાઈનની અલગ જોગવાઈ કર્યા વગર ફોરલેન સાથે પાઈપલાઈનો નાંખવા દરખાસ્ત બનાવી ગાંધીનગરથી વાયા વસઈ ગોઝારીયાથી વિસનગર અને વિસનગરથી વડનગર ખેરાલુ વૃંદાવન ચોકડી સુધી ફોરલેન બનતો હતો તેમાં સમાવેશ કર્યો હતો. પરંતુ મહેસાણાથી વિસનગર, વડનગર વે-વેઈટ ચોકડી સુધી એન.એચ.જાહેર થયો હતો. જે વલાસણા ઈડર થઈ પસાર થાય છે. જેથી વે-વેઈટ ચોકડીથી વૃંદાવન સુધીના સ્ટેટ હાઈવેને પણ નેશનલ હાઈવે સુધીમાં સમાવેશ કરવાનો હોવાથી પાઈપલાઈન નંખાઈ નહોતી. એકલી પાઈપ સવળેશ્વર તળાવથી રૂપેણ નદી સુધી નાંખવા માર્ગ અને મકાન વિભાગે ટેન્ડર બહાર પાડ્યુ હોત તો કોઈ વાંધો નહોતો પણ ઈરાદાપૂર્વક ખેરાલુ શહેરની સુગ ધરાવતા અધિકારીઓએ મોટા ટેન્ડરમાં સમાવેશ કર્યો હતો. હવે બધુજ રદ થઈ જતા મામલતદાર કટેરીયાએ પ્રાન્ત અધિકારીને રજુઆત કરતા પ્રાન્ત અધિકારી શ્રીમતી ડી.જી.પ્રજાપતિએ ખેરાલુ ચિફ ઓફીસરને સુચના આપતા પાલિકા પ્રમુખ હીરાબેન ભગુભાઈ પટેલે રોકેટ ગતિએ ચોકઅપ પાઈપલાઈન ખુલ્લી કરી નવી નાંખી દેવામાં આવી છે.